《送田逊庵少宗伯册封靖藩使竣还朝》
清代·王顼龄

朱邸开南服，丹书下帝阊。周屏崇吕伋，汉柱重田郎。

册授容台长，符分异姓王。皇华今揽辔，藜杖旧腾芒。

天禄尊刘向，仪曹得李刚。双锋辞北阙，八座出南荒。

鳌岫枫初暗，螺江水正长。风阴蕉叶嫩，雨热荔支香。

鸟道通冠盖，蛮方识衮裳。授圭瞻虎节，负弩拜龙章。

客对梁园月，醴陈楚国觞。名藩叨雨露，使节凛冰霜。

去拥相如传，归轻陆贾装。吴山堪历览，越水暂徜徉。

孔李通门旧，荀陈德曜光。旌麾欣左顾，鸡黍愧方将。

远近惊星使，殷勤话草堂。山川归太史，风俗纪江乡。

去鹢秋涛迥，回辕皂盖张。三台原北极，照耀紫微傍。

作者简介：（1642—1725）清江苏华亭人，字颛士，又字容士，号瑁湖，晚号松乔老人。康熙十五年进士。十八年，举博学鸿儒，试一等，授编修。历侍讲、侍讲学士、礼部侍郎，至武英殿大学士。在职以“安静”称。雍正间，加太子太傅。卒谥文恭。有《世恩堂集》。